Tak for dit spørgsmål. Det lyder, som om du lever sundt og får godt med motion. Jeg vil begynde med at sige, at meget luft i maven bestemt ikke behøver at være et symptom på, at der er noget galt. Det kan netop være et tegn på en sund fordøjelse, der er i fuld gang. Jeg håber, din kæreste har bedt dig gå til lægen, fordi han bekymrer sig om dig, og ikke fordi han er irriteret over bøvsene, som formentlig netop viser, du fordøjer på bedste vis. Desværre er det sådan, at sund mad som frugt, grøntsager, korn, bønner og ærter ofte er de værste syndere i forhold til luft i maven. Det skyldes, at det er fødevarer med et højt indhold af fibre. Fibre har mange fordele, for de aktiverer fordøjelseskanalen og regulerer blodsukker og kolesterol. Men fibre har desværre også den ulempe, at de kan give luftgener fra maven. Hvis man har meget luft i maven, er anbefalingen at spise små og hyppige måltider i stedet for få store. Hvis du er vegetar og kun spiser to gange dagligt, kan jeg forudse, at det kan være svært at få plads til nok kalorier. Ikke forarbejdede grøntsager fylder jo meget i maven i forhold til deres kalorieindhold. Søde drikke og tyggegummi Luftholdige drikkevarer som sodavand og øl kan også give luft i tarmen, og desuden er tyggegummi ofte årsag til oppustethed og bøvser. Så hvis du drikker og tygger det ofte, er der mulighed for at skære ned her. Forstoppelse og overfølsomhed for fødevarer kan også give luft i maven. Det lyder dog ikke, som om det er der, skoen trykker hos dig. Hvis du går regelmæssigt på toilettet hver dag og har lind afføring, har du ikke forstoppelse eller overfølsomhed for bestemte fødevarer. Du nævner ikke, om du har mavesmerter. Men hvis du har, skal du en tur til lægen og have tjekkes for mavesårsbakterien helicobacter pylori, som kan give luft i maven, bøvser og mavesmerter. God fornøjelse med de hyppige måltider og afholdenhed fra sødemidler, sodavand og tyggegummi – selvfølgelig medmindre det giver dig så meget glæde i livet, at du hellere vil bøvse lidt end undvære det. Husk at hilse kæresten og fortæl ham, at bøvser og prutter kan være tegn på en sund fordøjelse.